
______________________________________________________________________________

На основу члана 138. став 1. Устава Републике Србије („Службени гласник РС“ бр. 98/06) и члана 31. став 2. Закона о Заштитнику грађана („Службени гласник РС“ бр. 79/05 и 54/07), у поступку контроле законитости и правилности рада Министарства просвете, науке и технолошког развоја и Високе школе струковних студија за информационе и комуникационе технологије из Београда, поводом притужбе М. С. из Л. Заштитник грађана 
У Т В Р Ђ У Ј Е
I
Висока школа струковних студија за информационе и комуникационе технологије из Београда, начинила је пропуст у раду тако што притужиљи, која је положила пријемни испит на наведеној високошколској установи и рангирала се на листи студената чије ће се студирање финансирати из буџета, није омогућила упис у прву годину студија у школској 2012/13. години као студента чије ће се студије финансирати из буџета. 

II
Висока школа струковних студија за информационе и комуникационе технологије из Београда, начинила је пропуст у раду, када у Правилнику о упису Бр. 01-1/396 од 30. 5. 2012. године, у делу који говори о упису кандидата у прву годину студија, није прописала начин поступања у ситуацији када кандидат, због оправданих околности (болести), дана предвиђеног за упис није био у могућности да на упис дође, уколико о томе достави доказ.

III
Министарство просвете, науке и технолошког развоја начинило је пропуст у раду тиме што притужиљи, након њеног обраћања, није омогућила да оствари право на упис у прву годину студија које је стекла у складу са законом, рангирајући се као седма на ранг листи студената чије ће се студије финансирати из буџета.
На основу утврђених недостатака у раду, Заштитник грађана упућује Високој школи струковних студија за информационе и комуникационе технологије и Министарству просвете, науке и технолошког развоја следеће

П Р Е П О Р У К Е

I
Висока школа струковних студија за информационе и комуникационе  технологије ће притужиљи омогућити упис у прву годину студија у школској 2013/14. години, као студента чије ће се студирање финансирати из буџета, без обавезе поновног полагања пријемног испита, односно уз признавање резултата остварених на пријемном испиту у школској 2012/2013. години.
II
Висока школа струковних студија за информационе и комуникационе технологије ће у Правилнику о упису Бр. 01-1/396 од 30. 5. 2012. године, у делу који говори о упису кандидата у прву годину студија, прописати начин поступања у ситуацији када кандидат због оправданих околности није био у могућности да дана предвиђеног за упис на упис дође, уколико о разлозима  спречености достави валидан доказ. 

III      Министарство просвете, науке и технолошког развоја ће, предузимањем мера из своје надлежности, доношењем инструкција или на други законом прописан начин, уредити поступање високошколских установа у ситуацији када кандидат због оправданих околности није у могућности да дана предвиђеног за упис на упис дође, а свој недолазак оправда, а како би му се омогућило да оствари своје стечено право на упис.
О поступању по Препоруци I Висока школа струковних студија за информационе и комуникационе  технологије обавестиће овај орган у року од 15 дана од дана истека рока за упис студената у прву годину студија у школској 2013/14. години, а о поступању по  Препоруци II наведена установа обавестиће Заштитника грађана у року од 60 дан од дана пријема препоруке.

О поступању по Препоруци III Министарство просвете, науке и технолошког развоја обавестиће Заштитника грађана најкасније у року од 60 дана од дана пријема препоруке.
Р а з л о з и:

Заштитник грађана примио је 15. 8. 2012. године притужбу М. С. из Л. којом је изразила незадовољство поступањем Високе школе струковних студија за информационе и комуникационе технологије (у даљем тексту: Висока школа),   и Министарства просвете, науке и технолошког развоја (у даљем тексту: Министарство).
Притужиља је навела да је након положеног пријемног испита на Високој школи рангирана као седма на листи студената чије ће се студирање финансирати из буџета. Међутим, дана који је био одређен за упис, односно 09. 7. 2012. године, због изненадних здравствених проблема није била у могућности да допутује у Београд, о чему је покушала да обавести факултет телефонским путем, али је тај покушај остао безуспешан. Због тога је замолила своју рођаку, која живи у Београду, да оде на Високу школу и оправда њен изостанак, што је она и учинила. Међутим, иако је на Високу школу стигла пре истека времена предвиђеног за упис, саопштено јој је да је упис већ завршен, да су сва места на буџету попуњена и да притужиља једино може да се упише као самофинансирајући студент. Сутрадан, 10. 7. 2012. године, притужиљи је у непосредном разговору, директорка Високе школе поново саопштила да места на буџету више нема и предочила јој да се једино може уписати као самофинансирајући студент. Незадовољна насталом ситуацијом, притужиља је Високој школи и Министарству упутила приговор и молбу да јој се ипак омогући да оствари стечено право на упис у прву годину студија као студент чије ће се студије финансирати из буџета. Уз молбу је, као доказ о спречености да присуствује прозивци, доставила лекарско уверење и навела да због тешке материјалне ситуације није у могућности да се у прву годину студија упише као самофинансирајући студент. 
Притужиља је Заштитнику грађана доставила копије дописа упућених Министарству, односно молбу од 10. 7. 2012. године, ургенцију од 01. 8. 2012. године и поднесак од 06. 8. 2012. године, као и копију лекарског уверења.

Заштитник грађана је ценећи наводе притужбе оценио да се ради о посебно некоректном односу Високе школе и Министарства према притужиљи, због чега је актом дел. бр. 22870 од 13. 9. 2012. године затражио од Министарства изјашњење о свим релевантним чињеницама које су у вези са предметом притужбе, а нарочито о томе да ли је Министарство поступало по притужиљиним поднесцима и да ли је и које мере предузело у циљу решавања проблема на који је притужиља указала. 

У изјашњењу Министарства од 27. 9. 2012. године наведено је да је о предметном случају Министарство прибавило изјашњење високе школе. У изјашњењу је изнето да је наведена установа става да није учинила пропуст у свом раду јер се у целости придржавала закона, општих аката и објављеног конкурса, односно да се у потпуности придржавала Правилника о упису и Правила рангирања и уписа. Наведени Правилници су, заједно са Конкурсом за упис студената у прву годину основних и интегрисаних студија на високошколским установама чији је оснивач Република за школску 2012/2013. годину (у даљем тексту:Конскурс) били објављени и доступни на сајту и на огласној табли школе. Имајући у виду да притужиља у времену и термину предвиђеном за упис није била присутна, самим тим није ни извршила упис на студије, без обзира на то што је била рангирана као седма на коначној ранг листе за упис у прву годину студија у статусу студента чије ће се студије финансирати из буџета. Процедура коју је Висока школа приликом уписа утврдила и поштовала, општеприхваћена је на свим високошколским установама и као таква објављена је у Конкурсу. Притужиља се јавила факултету након што је упис првог уписног дана био окончан, када је обавештена да је упис за тај дан завршен и да су попуњена сва места на буџету. Због чињенице да је број студената чије се студије финансирају из буџета утврђен одлуком Владе за школску 2012/2013, као и да је предвиђени број студената уписан и тиме попуњена сва расположива места за упис на буџет, не постоји могућност накнадног уписа. 
О напред наведеном Министарство је најпре усменим путем обавестило притужиљу, а касније јој је упутило и писани акт Број: 612-00-013082012 од 27. 9. 2012. године. 

У циљу детаљнијег сагледавања свих околности које су у вези са притужбом, Заштитник грађана је актом дел. бр. 33390 од 18. 12. 2012. године затражио достављање изјашњења и од Високе школе.

Из изјашњења Високе школе од 31. 12. 2012. године, произилази да је упис у прву годину школске 2012/13. године трајао од 27. 6. 2012. до 10. 7. 2012. године, а да је сам упис примљених кандидата обављен 09. 7. и 10. 7. 2012. године. Датум и време прозивке, за сваког кандидата, објављени су на коначној ранг листи која је објављена 06. 7. 2012. године. Првог дана уписа било је предвиђено да се прозове 150 кандидата са коначне ранг листе. На основу одлуке Владе Републике Србије, Висока школа имала је одобрених 110 места за упис студената чије ће се студије финансирати из буџета. На основу тока прозивања, сва буџетска места расподељена су првог дана уписа, тако да су за други дан уписа преостала да се расподеле само места за самофинансирајуће студенте. Буџетска места су могла да остану за други дан само у случају да релативно велики број кандидата одустане од уписа, односно да није присутан на прозивању првог дана. Прозивање кандидата обавља се у амфитеатру установе којем присуствују кандидати са ранг листе, као и сви остали заинтересовани који желе да прате ток прозивања и уписа. Није обавезно лично присуство кандидата који се уписује. Кандидат који није присутан у време када му је заказано прозивање може се појавити касније у току прозивања у било којем тренутку. Такав кандидат се прозива одмах у тренутку кад се појави, али има могућност избора само оних места која нису расподељена до тог тренутка. Прозивање кандидата започело је у 9.00 сати првог дана уписа. Од кандидата који су по Коначној ранг листи стекли могућност финансирања из буџета, укупно је одустало 5 кандидата. Кандидати који нису били у могућности да дођу на прозивање у предвиђеном времену имали су могућност да се јаве телефоном да би им се сачувало место. За притужиљу се првог дана уписа појавило заинтересовано лице, које је пријавило да притужиља није могла да присуствује прозивању, али су у том тренутку сва места на буџету већ била расподељена. Школа је предочила да се у њеној архиви не налази молба за коју притужиља тврди да је поднела 11. 7. 2012. године, као ни допис од 15. 8. 2012. године. Примљен је извештај лекара, послат факсом 12. 7. 2012. године. Отац притужиље упутио је Савету школе молбу 06. 8. 2012. године која је разматрана на седници Савета 27. 9. 2012. године, и након краће дискусије чланови Савета су закључили да се приговор одбија као неоснован, јер је приликом спровођења конкурса за упис у прву годину студија школске 2012/2013. године, у потпуности поштована процедура предвиђена Правилником о упису и да Савет школе није надлежан да одобри повећање броја буџетских места. Савет је подржао иницијативу да се притужиља, као један од најбољих кандидата са Коначне ранг листе, упише у Школу у статусу студента чије ће се студије финансирати из буџета, уколико надлежно министарство одобри повећање буџетске квоте за једно место. 
***
Чланом 84. Закона о високом образовању (Сл. гласник РС”, бр. 76/2005, 100/2007 – аутентично тумачење, 97/2008, 44/2010 и 93/2012) прописано је да самостална високошколска установа утврђује број студената који се уписује на студијске програме које организује, а који не може бити већи од броја утврђеног у дозволи за рад.

Чланом 85. став 5. истог Закона, прописано је да на основу критеријума из конкурса, самостална високошколска установа сачињава ранг листу пријављених кандидата, док је ставом 6. прописано је да право уписа на студије првог степена стиче кандидат који је на ранг листи из става 5. овог члана рангиран у оквиру броја студената из члана 84. овог закона.

Конкурсом за упис студената у прву годину основних и интегрисаних студија на високошколским установама чији је оснивач Република за школску 2012/2013. годину, прописано је да ако се кандидат који је остварио право на упис по конкурсу не упише у предвиђеном року високошколска установа ће уписати уместо њега следећег кандидата, према редоследу на коначној ранг-листи, у року утврђеном конкурсом.

Чланом 22. Правилника о упису Високе школе струковних студија за информационе и комуникационе технологије бр. 01-1/396 од 30. 5. 2012. године прописано је да се упис врши прозивком према објављеном плану прозивке. За упис у прву годину основних студија, приликом прозивке, кандидат се опредељује за студијски програм на непопуњеним радним местима. Прозивка се наставља све док се не попуни број места објављен у Конкурсу. 

Чланом 23. истог Правилника прописано је да у случају да прозвани кандидат није присутан, прозива се следећи кандидат са ранг листе. Уколико се у току прозивке појави кандидат који није био присутан у тренутку кад је прозван, може бити поново прозван у тренутку кад пријави долазак.

Сходно Правилима рангирања и уписа у Високу ИЦТ школу, предвиђено је да упис траје два дана, при чему се прозивање кандидата по редном броју на ранг листи, почев од првог кандидата са ранг листе, при чему је потребно да сви кандидати који треба да се упишу буду присутни на почетку свог термина прозивке за упис. Прозивани кандидати бирају студијски програм и начин финансирања у зависности од преосталих расположивих места у том тренутку. Листа се аутоматски помера док се не попуне сва места. Кандидати који пропусте свој термин, могу бити прозвани накнадно, у тренутку када се пријаве. Могућност избора студијског програма и начина финансирања зависи од расположивих места у том тренутку. 
***
Разматрајући наводе притужбе, изјашњење Министарства и изјашњење Високе школе, као и позитивно-правне прописе, Заштитник грађана је утврдио да је Висока школа направила пропуст у раду тиме што притужиљи, која je након положеног пријемног испита на Високој школи и рангирања на седмом месту листе студената чије ће се студије финансирати из буџета, није омогућила упис на факултет у том статусу, а из разлога што притужиља због оправданих околности није била у могућности да дана предвиђеног за упис, на упис дође, о чему је факултету доставила доказ. Притужиља је тиме онемогућена да оствари стечено право на упис као студент чије ће се студије финансирати из буџета. 

Такође, Министарство, коме је притужиља поднела захтев да јој се ипак омогући да се упише на факултет као студент чије ће се студије финансирати из буџета, одлучне чињенице – оправдану спреченост да присуствује упису, није разматрало и ценило у духу основних правних начела - начела заштите права грађана и начела правичности, већ је поступио неправилно и на штету права притужиље, тумачећи прописе на начин који је за њу неповољнији. 
Разматрајући позитивно-правне прописе који регилишу упис кандидата на високошколске установе, произилази да ни Закон о високом образовању, нити прописи донети на основу Закона, не предвиђају поступање високошколских установа у ситуацији када кандидат који је стекао право на упис, због оправданих околности, није био у могућности да на упис дође.
При вођењу поступка и решавању у управним стварима, органи управе су дужни да странкама омогуће да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересима. Такође, начела добре управе налажу да у случајевима оправдане спречености за предузимање одређених радњи, лице не сме сносити негативне последице. 
Није у духу начела правног поретка да се у случајевима када одређена правна ситуација није регулисана прописима, односно када постоји правна празнина, пропис тумачи на штету странке. Странка не сме сносити штетне последице у случајевима када је, из оправданих разлога, пропустила да у року изврши неку радњу у поступку. Чињеница да питање које се односи на случајеве када је кандидат, без своје кривице, односно због оправданих разлога, спречен да се појави у време предвиђено за упис, није регулисано законом, као ни Правилницима високошколских установа, доводи до стварања правне несигурности а што може довести до немогућности да студенти остваре своје стечено право на упис.  
Због наведеног, Заштитник грађана сматра да је оправдано да притужиља у школску 2013/2014. годину буде уписана у прву годину студија на Високој школи као студент чије ће се студирање финансирати из буџета, без обавезе поновног полагања пријемног испита, односно, уз признавање резултата остварених на пријемном испиту за упис у школску 2012/2013. години. Такође, у циљу пренебрегавања сличних пропуста у будућности, потребно је да Висока школа Правилником о упису предвиди начин поступања у наведеној ситуацији, као и да Министарство предузме мере како би све високошколске установе у својим Правилницима о упису предвиделе начин поступања у ситуацији када кандидат из оправданих разлога није био у могућности да на упис дође. 
На основу свих утврђених чињеница и околности, Заштитник грађана је утврдио недостатке у поступању Високе школе и Министарства и сагласно члану 31. став 2. Закона о Заштитнику грађана, упутио препоруке овим органима у циљу отклањања уочених недостатака, као и у циљу унапређења остваривања права грађана и спречавања сличних пропуста у будућности.
Заштитник грађана је, применом члана 31. став 4. Закона, утврдио рок од 15 односно 60 дана за поступање Високе школе по Препорукама I и II,  а применом става 3. истог члана утврдио је рок од 60 дана за поступање Министарства по Препоруци III.

